KUMITAT PERMANENTI DWAR L-AFFARIJIET TAL-FAMILJA

(Rapport Uffiċjali u Rivedut)

Laqgħa Nru 5

It-Tlieta, 3 ta' Ġunju, 2014

Stampat fl-Uffiċċju tal-Iskrivan

Prezz €2.50

Laqgħa Nru 5

It-Tlieta, 3 ta' Ġunju, 2014

Il-Kumitat iltaqa' fil-Palazz, il-Belt Valletta, fis-6.38 p.m.

Il-Minuti tal-Laqgħa Nr.

04 li saret nhar it-Tnejn 24 ta' Marzu, 2014, ġew konfermati.

THE CHAIRMAN (Onor. Anthony Agius Decelis): L-ewwelnett nixtieq nirringrazzjakom talli ġejtu għal din il-laqgħa.

Qabel nibdew is-suġġett tal-lum nixtieq inpoġġi fuq il-Mejda tal-Kumitat din il-korrispondenza:

Email datata 03 ta' Ġunju, 2014 mibgħuta lill-Kumitat Permanenti dwar il-Familja mis-Segretarju tal-European and Foreign Affairs Committee dwar talba ta' laqgħa konġunta bejn dawn il-Kumitati flimkien mal-Israeli Knesset Delegation li se tkun f'pajjiżna bejn l-17 u d-19 ta' Ġunju, 2014.

THE CHAIRMAN: Illum għandna magħna lil Dr Ruth Farrugia u lit-tim tagħha li se jagħtuna preżentazzjoni fuq iċ-Child Protection Act.

Nirringrazzjawkom talli sibtu l-ħin sabiex tiġu hawnhekk u tagħtuna din l-ispjegazzjoni.

Qabel tibdew nixtieq navżakom li din il-laqgħa se tkun qiegħda tiġi streamed live fuq il-website tal-Parlament.

Dr Farrugia tista' tibda bil-preżentazzjoni tiegħek.

Grazzi.

Nafu li għandkom ħafna x'tagħmlu u għalhekk napprezzaw ħafna li tajtuna l-ispazju sabiex nispjegaw dan l-abbozz ta' liġi u sabiex nagħtukom ftit background fuqu.

Aħna lestejnilkom pakkett li fih se ssibu background fuq dan l-abbozz, il-metodoloġija li wżajna, id-dokument ta' konsultazzjoni u l-liġi nnifisha li se nagħmel riferenza għaliha.

F'Lulju tas-sena li għaddiet il-Ministru tal-Familja u s-Solidarjetà Soċjali ta' dak iż-żmien, l-Onor.

Marie Louise Coleiro Preca, illum il-President ta' Malta, waqqfet kummissjoni nazzjonali fuq l-iżvilupp tal-politika u l-istrateġija għat-tfal.

Parti mix-xogħol ta' din il-kummissjoni kien proprju dak li tħejji abbozz ta' liġi dwar it-tfal, dik li qed insejħulha ċ-Children's Act.

Ġie deċiż li l-prijorità f'dan l-Att - li huwa twil ħafna u se jkun fih mill-inqas tmien kapitoli – għandha tingħata lill-ewwel parti tiegħu li se tkun qiegħda tiffoka fuq il-protezzjoni tat-tfal.

Ix-xogħol beda f'Awwissu 2013 u d-drafting team iltaqà għall-ewwel darba sabiex niddeċiedu kif se nfasslu dan l-abbozz.

L-idea kienet li nużaw konsultazzjoni wiesgħa kemm jista' jkun ma' dawk il-persuni li jużaw il-liġi kif inhi llum ħalli nkunu nistgħu nifhmu mingħandhom x'inhu jaħdem u x'mhux qed jaħdem biex inkunu nistgħu nħejju abbozz aktar idoneu għaż-żmien tal-lum.

Fit-13 ta' April, 2014 ippreżentajna l-abbozz li ġie mqiegħed fuq il-Mejda tal-Kamra.

U allura din kienet ta' prijorità għall-kummissjoni u kienet ukoll deliberable fil-manifest tal-Gvern bħala parti miċ-Children's Act.

Issa se nlaqqakom malajr mat-team li kellna.

Għandna lil Dr John Axiaq li ġej mid-Dipartiment tas-Social Welfare Standards.

Il-kap ta' dak iż-żmien, Dr Sandra Hili Vassallo tatna ħafna appoġġ u aċċettat li Dr John Axiaq ikun jifforma parti mit-team.

Dr Rodianne Caruana llejla qiegħda fil-private practise tagħha u allura ma setgħetx tkun magħna hawnhekk.

Ms Daniela Debono hija studenta tal-liġi fl-Università u tinsab fl-aħħar sena tagħha.

U nista' ngħid li tat kontribut kbir ħafna lit-team bħala segretarja.

Dak iż-żmien kienet qiegħda tagħmel teżi li għadha kif ippreżentat dwar il-mandatory reporting u għalhekk kienet utli ħafna għal dan il-grupp.

Ms Nadia Fiott ġejja mill-Uffiċċju tal-Avukat Ġenerali.

Hawnhekk irrid ngħid ukoll li l-Avukat Ġenerali tana ħafna appoġġ u ppermetta sabiex Dr Fiott tkun fit-team magħna.

Ms Yvonne Mallia li tat is-social work input tagħha u li ma konna nagħmlu xejn mingħajrha.

Ms Mallia ġejja mill-Appoġġ, issa mill-SFWS.

Il-kap tagħha dak iż-żmien kienet Ms Sina Bugeja li wkoll tatna ħafna appoġġ.

Imbagħad għandna lil Ms Juliana Scerri Ferrante li hija konsulent mal-Ministeru fuq iċ-Children and Young Persons Advisory Board u kienet ukoll membru tal-Kummissjoni.

Illum Ms Scerri Ferrante tinsab imsiefra u għalhekk ma setgħetx tkun magħna.

Id-drafting team tagħna ħejja l-abbozz u mbagħad kien hemm ir-review tiegħu mill-Kummissjoni.

Aħna tlabna li jkun hemm review minn persuni li ma kellhom x'jaqsmu xejn mal-proċess.

Kien hemm erbgħa imma wieħed minnhom ma setax minħabba t-timeframe li kellna.

It-tlieta l-oħra ġejjin mill-prattika privata u huma Dr Albert Libreri li jaħdem ħafna fil-kamp tal-familja, Dr Evelyn Caruana Demajo li hija wkoll visiting lecturer fl-Università u Dr Tatiane Scicluna Cassar li hija child advocate u tgħallem ukoll fl-Università.

Kien hemm ħafna u ħafna support mill-core team tal-Kummissjoni.

Illum għandna lil Angie biss magħna però hemm diversi persuni oħra li taw il-kontribut tagħhom, fosthom Elaine Micallef li tat ħafna sostenn lit-team u lill-Ministeru kollu kemm hu.

Il-metodoloġija li ntużat hija s-segwenti; għamilna literature view bħal kull biċċa riċerka li tagħmel, ħarisna lejn il-leġislazzjoni lokali, inkluż l-abbozzi li kienu saru qabel.

Fil-fatt kien hemm diversi abbozzi oħra li kienu ġew impoġġija fuq l-ixkaffa, speċjalment l-abbozz li sar fis-sena 2000.

Rajna wkoll il-leġislazzjoni ta' barra u għażilna biċċiet minnha li deherilna li kienu pertinenti għax-xogħol tagħna.

Il-judgements kollha tal-European Court of Human Rights li kienu intiżi għal Malta speċifikatament tajna kas tagħhom.

Rajna wkoll ruxxmata teżijiet mill-Università, sija mill-kamp tal-liġi kif ukoll mill-kamp tas-social work u tas-sociology, numru ta' papers akkademiċi u ovvjament saret ukoll il-konsultazzjoni, li se nsemmiha dalwaqt.

Id-drafting sar f'żewġ fażijiet; l-ewwel iltqajna bħala grupp u ddeċidejna kif se naħdmu u mbagħad infridna u wara erġajna ltqajna flimkien.

Dak kien mezz kif nagħmlu ftit double checking għax il-ħin kollu konna konxji li mhux se noħorġu b'xi prodott perfett għax dan ma jistax ikun imma pprovajna ntejbu l-ħin kollu dak li konna qed nagħmlu.

Ir-review diġà semmejtha.

Rigward il-konsultazzjoni għandkom pubblikazzjoni ntitolata "The Voice of the Child".

Aħna ddeċidejna li minflok ma noqgħodu bilqiegħda u nfasslu l-liġi, iddeċidejna li nistaqsu lis-service users x'dehrilhom mill-proċess.

Il-care orders ilhom mill-mid eighties.

Fil-fatt fl-1985 diġà kellna l-Care Orders Act li kienet qiegħda taħdem u aħna ridna nkunu nafu t-tfal kif ħassewhom dwar l-ordnijiet tal-ħarsien, dwar il-ġenituri tagħhom u dwar il-persuni li jieħdu ħsiebhom, jiġifieri l-foster carers u l-persuni in residential care kif ukoll il-professjonisti.

U allura dak li hemm hemm ġew huwa l-frott tal-intervisti kollha li għamilna one to one, tal-focus groups u anke tal-larger consultations li saru.

Dawn kienu l-highlights li ħarġu mill-konsultazzjoni u se nsemmihom malajr għax illum suppost li ġejna hawnhekk biex nitkellmu fuq il-liġi imma huwa importanti wkoll li nagħmel il-punt li l-liġi hija r-risposta għal dak li ħareġ mill-konsultazzjoni.

Pereżempju kien hemm ftehim li ċ-childcare proceedings isiru f'qafas ta' Qorti.

In-nies u anke t-tfal ma kenux kuntenti bis-sistema amministrattiva li għandna llum.

Fil-fatt it-tfal urew ix-xewqa li jkunu nvoluti fil-proċess kollu kemm hu u li jkunu jafu għalfejn ittieħdu ċerta deċizjonijiet.

OWEN BONNICI (Ministru għall-Ġustizzja, Kultura u Gvern Lokali): Sur President, tagħtuni permess sabiex insejjaħ lill-Kap tal-Qorti ħalli jiġi ħdejja mal-Mejda ħalli nkun nista' nikkonsultah?

DR RUTH FARRUGIA: It-tielet highlight kienet dik li kemm il-ġenituri kif ukoll it-tfal urew ix-xewqa li jkollhom iktar aċċess għall-awtoritajiet li jieħdu deċiżjonijiet fil-ħajja tat-tfal.

It-tfal urew ix-xewqa li jkollhom iktar kuntatt u aċċess għas-social worker għax f'moħħhom din hija l-iktar persuna importanti peress li għandha r-responsabilità tagħhom.

Il-ġenituri wrew ix-xewqa li jkunu pprovduti b'aktar informazzjoni u appoġġ kemm qabel kif ukoll wara li t-tfal jittieħdu.

Il-bżonn ta' interventi aktar f'waqthom kif ukoll ix-xewqa tat-tfal li jkollhom placement stabbli.

Din ħarġet b'mod ċar ħafna.

Li jżommu kuntatt kemm mal-familja tagħhom kif ukoll ma' ħuthom u mal-familja estiża tagħhom.

L-opinjoni tal-professjonisti hija dik li l-familja għandha bżonn ta' sapport idoneu u adegwat.

Il-bżonn ta' aktar kjarezza u trasparenza fil-proċess.

U l-idea li l-proċess ta' child protection għandu jiġi faċilitat minn xi ħadd indipendenti.

Din hija xi ħaġa li ilha tingħad minn ħafna ministri sussegwenti għaliex din m'għandhiex tkun xi ħaġa li tiġi deċiża minn ministru jew minn ministeru.

Meta taħseb fuqha ssib li din ġiet hekk b'kumbinazzjoni għax il-liġi Maltija tal-careorders ħadet il-liġi Ingliża bħala eżempju imma l-Ingliżi kellhom il-local authority mentri hawn Malta ma kellniex local authority fl-1985 u allura ddeċidew li jagħmlu lill-ministru.

Rigward il-proċess nixtieq nirringrazzja lil Daniela, li għamlet il-kaxxi kollha li qed taraw u li se nispjega x'inhuma.

Il-biċċa ta' fuq hija t-timeline, l-options li hemm available u taħt hemm l-erba' affarijiet l-iktar importanti li jiffidjaw f'dawk il-partijiet tal-proċess u kif dawn jaffettwaw lit-tfal.

L-ewwel waħda hija l-mandatory reporting.

L-ewwel suġġeriment li hemm fil-liġi huwa li kwalunkwe persuna li taħdem mat-tfal, sija jekk hi mħallsa u sija jekk le, u li tiġi f'kuntatt mat-tfal li qegħdin f'periklu jew li għandhom bżonn il-kura u l-protezzjoni, għandha d-dover skond il-liġi li tagħmel ir-rapport liċ-Child Protection Services jew lill-Pulizija malajr kemm jista' jkun, u mhux aktar tard minn jumejn.

Qegħdin nissuġġerixxu wkoll li jkun hemm piena għal min ma jagħmilx dan ir-rapport jew għal min jagħmel rapport malizzjuż.

Bl-ebda mod ma rridu nies li jagħmlu rapporti malizzjużi.

Huwa dover mhux biss morali imma anke legali li fejn hemm tfal li qegħdin in potential or actual significant harm isir rapport minn dawk il-persuni li jaħdmu magħhom.

Aħna mhux qed nitkellmu fuq iċ-ċittadin li mhux qed jaħdem mat-tfal, għalkemm dak ukoll għandu dover morali, imma hawnhekk qed nitkellmu fuq dawk il-persuni li jaħdmu mat-tfal.

Ladarba jidħol rapport aħna qed ngħidu li jekk dan daħal għand il-pulizija, mela għandu jiġi kkomunikat liċ-Child Protection Services malajr kemm jista' jkun u mhux aktar minn 24 siegħa.

It-tendenza hi li n-nies jew imorru ċ-Child Protection Services jew inkella għand il-Pulizija.

Però aħna xtaqna li l-entità nkarigata minn dan tkun iċ-Child Protection Services, li se tkun parti mill-Qorti u li se tkun qiegħda żżomm iċ-child protection register, li llum ma jeżistix.

Mela jekk inti tagħmel rapport fuq it-tfal u ma jiġri xejn, u terġà tagħmel ir-rapport u jibqa' ma jsir xejn … M'hemmx track records ta' dawn l-affarijiet.

Issa permezz taċ-child protection register se tkun taf x'ġara fil-passat u kemm-il darba kien hemm rapporti suspettużi fuq it-tfal.

Iċ-Child Protection Services għandhom bżonn jagħtu kas ta' dawn ir-rapporti malajr u jieħdu azzjoni malajr ħafna.

Issa dawn li qed taraw hawnhekk huma t-tip ta' azzjonijiet li jistgħu jittieħdu.

Mela jistgħu jieħdu aktar azzjoni u qed taraw menu sħiħ.

Jekk pereżempju r-rapport sar b'malizzja jirriferu r-rapport lill-pulizija biex imbagħad jista' ikun hemm investigazzjoni kriminali.

Jista' jkun li jkollhom bżonn jagħmlu rispons ta' emerġenza u jista' jkun li ma jagħtux aktar kas tar-rapport għax ma jkunx hemm provi imma xorta waħda tibqa' fiċ-child protection register.

Jekk hemm bżonn ta' aktar azzjoni u jkunu jridu jisimgħu lit-tfal, iridu jagħtu support services kemm lit-tfal kif ukoll lill-familja, jekk ikun hemm familja.

Iridu jagħmlu l-applikazzjoni lill-Qorti għal xi tip ta' child protection order - li se nsemmi liema huma – u mbagħad iridu jidentifikaw x'tip ta' out of home care hemm bżonn.

Dan jista' jingħata lil xi membri oħra tal-familja, però jekk dan isir, il-Qorti trid tagħti kas li t-tfal, kemm jista' ikun jinżammu flimkien f'każ li jkun hemm l-aħwa.

U jekk hemm ġenitur li għadu minuri, dan jinżamm mat-tfal kemm jista' jkun u tingħata attenzjoni partikolari lill-bżonnijiet partikolari tat-tfal.

Dawn qed insemmuhom għaliex ħarġu wkoll mill-konsultazzjoni.

It-tfal semmew ħafna kemm ħaduha bi kbira li tneħħew minn ma' ħuthom u li tqiegħdu f'postijiet differenti.

Jekk hemm emerġenza jista' jkun li s-CPS tmur il-Qorti u titlob emergency order.

Jekk tant hija urġenti li m'hemmx ċans biex din issir, allura s-CPS tista' tintervjeni mill-ewwel u tieħu ħsieb hi ta' dak it-tifel.

Imma mbagħad sa mhux aktar minn 24 siegħa trid tinforma lill-Qorti u l-Qorti trid tissana dak l-order jew le.

Fil-fatt illum hekk isir, jiġifieri aħna mhu qed inċaqalqu xejn kbir.

L-emergency order hija valida għal 15-il ġurnata imma tista' tirrinovaha u trid tingħata notifika lil kulmin hu konċernat.

Dan huwa l-menu taċ-child protection orders li qed nissuġġerixxu.

Again ħafna minnhom diġà jeżistu.

L-emergency order ma jeżistix, l-immediate removal diġà semmejtu u permezz tas-supervision order qed insaħħu l-poter tas-social worker.

Jista' jkun li t-tifel joqgħod id-dar però hemm bżonn li jkun hemm supervision miegħu waqt li qiegħed id-dar.

Din tagħti poter lis-social worker biex tidħol id-dar u tagħmel dak is-supervision.

Imbagħad għandek il-parental treatment order.

Nafu li l-Parlament, fuq inizjattiva tal-Ministru tal-Ġustizzja, għadu kif daħħal emenda fejn il-corporal punishment sar att kriminali.

Imma jista' ikun li xorta jkollok ġenituri li jużaw il-corporal punishment.

Issa aħna ma rridux li dik il-persuna tispiċċa l-ħabs u daqshekk imma rridu li dik il-persuna titgħallem kif taġixxi mat-tfal tagħha.

U allura qed ngħidu li l-parental treatment order huwa mod ta' kif il-ġenitur jitgħallem jirranġa l-aġir tiegħu biex ikollu relazzjoni tajba mat-tfal tiegħu.

Qiegħda nsemmi s-swat imma hemm ħafna affarijiet oħra.

Il-care order diġà teżisti u r-removal order hija in combination mad-Domestic Violence Act.

Kif għedt diġà jeżisti r-removal order, fejn qed ngħidu li min jagħmel il-vjolenza għandu jkun hu li joħroġ mid-dar u mhux bil-kontra.

Il-care order tista' tinħareġ mill-Qorti f'diversi xenarji li huma kollha msemmijin fil-liġi; fejn hemm defiċjenzi serji fil-kura ta' kuljum li jirċievu t-tfal, fil-kuntatt personali li t-tifel għandu mal-familja tiegħu, fejn il-ġenituri ma jarawx li t-tifel tagħhom qed jirċievi trattament speċjalizzat li jista' jkun li għandu bżonn, speċjalment jekk ma jkunx jiflaħ jew għax ikollu xi diżabilità, fejn is-saħħa jew l-iżvilupp tat-tifel ma jkunux imħarsa għax il-ġenituri tiegħu ma jridux jew ma jistgħux jieħdu responsabiltà, fejn it-tifel qed ifittex l-ażil u qiegħed waħdu, xi ħaġa li ġiet inkorporata taħt ir-Refugee's Act.

Aħna kulma għamilna hu li daħħalniha f'dan il-qafas u żidna wkoll is-sezzjoni li diġà qiegħda fil-Care Orders Act però li ma kenitx tintuża għax ma kienx hemm post li fih setgħu jmorru t-tfal.

Dan jitratta tfal li jesebixxu challenging behavior li jistgħu jew iweġġgħu lilhom infushom jew lil oħrajn.

Hemmhekk qed ngħidu li dawk it-tfal għandhom jaqgħu wkoll taħt care order u jrid ikun hemm rispons partikolari għalihom.

Meta jinħareġ il-care order il-Qorti għandha tagħti kas ta' kif ir-relazzjonijiet jistgħu jiġu mantnuti jew imsaħħa għax l-għan ewlieni huwa li t-tfal, jekk jista' jkun imorru lura mal-ġenituri jew mal-familja tagħhom.

Issa fejn il-Qorti tordna li t-tfal jittieħdu minn mal-ġenituri tagħhom, allura għandhom isiru l-isforzi kollha biex kull trawma li jista' jkun hemm fuq it-tfal titnaqqas.

Pereżempju waqt il-konsultazzjoni t-tfal qalulna kemm ħaduha bi kbira li waqt li kienu l-iskola ġew il-pulizija għalihom u ħaduhom magħhom mingħajr ma kellhom iċ-ċans li jsellmu lil ħuthom jew li jieħdu l-affarijiet mill-kamra tas-sodda tagħhom.

Dawn huma affarijiet żgħar imma għalihom ifissru ħafna.

Qed nissuġġerixxu li l-Qorti tadotta ċ-Children's House Model, li huwa mudell Skandinavu, li beda fl-Iżlanda u nfirex ma' ħafna mill-Ewropa.

Il-punt kollu hawnhekk hu li x-xhieda tat-tfal dwar dak kollu li għaddew minnu tittieħed f'seduta waħda.

It-tfal jiġu intervistati minn persuna mħarrġa u l-mistoqsijiet mill-professjonisti l-oħra kollha, ikunu min ikunu, isiru tramite din il-persuna.

It-tifel ikun f'kamra waħdu u l-persuna li qiegħda tintervistah ikollha earpiece, bil-persuni l-oħra jkunu wara a two way mirror u jagħmlu l-mistoqsijiet tagħhom minn hemmhekk.

L-intervista kollha tiġi videoed u tkun tista' tintuża fil-kawża.

Imma t-tifel ma jgħaddix mit-trawma ta' intervisti ripetuti kif isir ħafna drabi llum, kemm min-nies mediċi, kemm mill-avukati, eċċ.

Rigward l-asylum seeking child jingħata l-psycho social care anke qabel ma tinħareġ l-ordni.

Parti mill-emergency order jew mill-care order għandha tkun li s-CPS tagħmel assessment għall-bżonnijiet tat-tfal f'dak li aħna qegħdin insejħulu r-residential assessment centre.

Dan ma jeżistix illum però naħsbu li biex tkun taf x'inhu l-aħjar placement għat-tfal hemm bżonn li inti tqattà ftit ħin magħhom.

Is-suġġeriment fil-liġi huwa ta' 15-il ġurnata u din tapplika wkoll għall-unaccompanied asylum seeking children, fejn f'dak il-kontest tista' tiġi stabbilita wkoll l-età tagħhom.

Fil-fatt l-età hija waħda mill-ikbar problemi li hemm fil-kuntest tat-tfal li qegħdin ifittxu l-ażil imma għandek ukoll is-saħħa tagħhom u s-psycho social care li għandhom bżonn.

The child partecipation hija kruċjali għas-suċċess ta' din l-affari kollha u tibda mill-ewwel smigħ, fejn jinstemgħu wkoll fiċ-Children's House Model.

Aħna qed nipproponu tip ta' medjazzjoni li għandha tiffaċilità l-mod ta' kif jinstemgħu t-tfal u l-persuni l-oħra fil-każ.

Fil-proċeduri t-tfal jiġu dejjem mistiedna sabiex jieħdu sehem fih u hija b'għażla tagħhom jekk jiddeċiedu li ma jieħdux sehem.

Hawnhekk qegħdin naqilbu ftit il-premessa.

F'emergency order jew f'care order it-tfal jittieħdu f'dan ir-residential assessment centre biex jiġi determinat l-aħjar care plan għalihom u jkun hemm dawn ir-review proceedings.

Dan jibqa' validu - kif għandna sal-lum - sakemm it-tifel jagħlaq l-età ta' 18-il sena jew sakemm jiġi mwaqqaf.

U meta tiġi deċiża mill-Qorti jekk twaqqafx jew tvarjax iċ-Child Protection Order, il-Qorti tikkonsidra diversi affarijiet.

Aħna għamilnilha bħal check list li għandha ssegwi magħha.

Mela l-Qorti se tara x'inhi s-sitwazzjoni tal-ġenituri, se tara jekk il-ġenituri jistgħux jipprovdu kura adegwata għal uliedhom, se tara jistgħux jagħtu sigurtà lit-tfal tagħhom u se tara jistgħux jirrispondu għall-bżonnijiet tat-tfal partikolari.

Se tara wkoll l-ammont taż-żmien li t-tifel se jkun għamel fil-kura u l-attachment li jkun hemm bejn it-tifel u l-persuna li tkun ħadet ħsiebu.

Xi ħaġa li tiġri ta' spiss u anke smajniha fil-konsultazzjoni li għamilna hija dik li l-ġenituri pereżempju jagħmlu programm biex jegħlbu l-vizzju tad-droga, u forsi jdumu sentejn biex jiġu f'tagħhom, u ladarba jiġu f'tagħhom jippretendu li jistgħu jaqbdu u jieħdu t-tfal magħhom lejn id-dar.

Imma f'dawk is-sentejn jista' ikun li t-tfal ikunu għamlu relazzjoni sinifikanti ħafna ma' persuni oħra u allura l-Qorti trid tħares lejn dawn l-affarijiet ukoll u trid tara x'inhu l-aħjar interess tat-tfal.

Mela din mhijiex xi ħaġa awtomatika.

L-intervisti li jsiru lit-tfal il-Qorti trid tara li dawn isiru minn persuni mħarrġa f'dan ix-xogħol.

F'każ ta' tfal li qed ifittxu l-ażil għandek il-linguistic and cultural sensitivity għax inkella mhux se niftiehemu.

Fil-Qorti jridu jinżammu r-records tal-intervista u jekk it-tifel jiddeċiedi li ma jridx jiġi intervistat, irid jitniżżel dan ukoll għax l-ewwel punt hu li kull tifel u tifla għandhom id-dritt li jinstemgħu.

Hija l-eċċezzjoni u mhux r-regola li ma jinstemgħux.

Iridu jsiru l-isforzi kollha biex iżommu l-konfidenzjalità ta' dak li jgħidu t-tfal.

Is-CPS, il-Qorti u min jaġixxi fl-aħjar interess tat-tfal irid jinforma u jispjega lit-tfal - skond il-maturità ta' dak it-tifel jew tifla - xi proċeduri ttieħdu u r-raġunijiet għala ttieħdu, xi proċeduri oħra li qegħdin jissemmgħu u d-dritt tat-tfal li jikkonsultaw mal-avukat tat-tfal u jagħtuhom kwalunkwe informazzjoni oħra.

Kif semmejna fil-bidu waħda mill-highlights kienet li t-tfal iridu jkunu jafu x'inhu jiġri mill-bidu sal-aħħar.

Għallinqas ngħidulhom bihom l-affarijiet.

Issa aħna mhux qed ngħidu li jekk iridu xi ħaġa rridu nagħmluha bilfors imma qed ngħidu li jekk tittieħed deċizjoni jew jekk hemm proposta fuq it-tfal, allura rridu nżommuhom up to date b'dak li jkun qed jiġri.

Kull deċiżjoni relatata maċ-child protection order hija motivata mill-best interest principle u pprovajna nagħmlu lista ta' x'tinvolvi din.

Din hija wġiegħ ta' ras għal kulħadd madwar id-dinja u pprovajna nniżżlu ftit punti ukoll bit-tama li ngħinu lill-Qorti meta din tkun qiegħda tivverifika l-issues li għandha tagħti kas.

Il-volontary placements illum il-ġurnata qegħdin għal dawk li ma jkunux taħt care order.

Din tfisser li jkollok ġenituri li t-tfal tagħhom ma jkunux meħuda bil-forza imma jiddeċiedu huma stess li jqiegħdu lit-tfal tagħhom in residential care.

B'hekk ma joħroġx care order.

F'dak il-kas il-ġenituri jista' jdurilhom fi kwalunkwe ħin u jieħdu t-tfal tagħhom lura.

Aħna qed ngħidu li f'dak il-każ il-Qorti għandha tidħol xorta waħda f'dawn il-każijiet.

Jien nixtieq inkun naf x'care plan hemm għat-tfal għax jekk diġà bdejt kura mat-tfal u mbagħad f'temp ta' ġimgħa jerġa' idurlek u tkun trid tieħu t-tfal lura, dan jista' ma jkunx ta' ġid għalihom.

Fuq il-volontary placements qed ngħidu li għandu jkun hemm care plan u care review bl-istess mod u bl-istess timeframes.

Il-prinċipju għandu jkun li kull tifel huwa individwu u allura kull tifel jew tifla għandhom jiġu eżaminati u l-Qorti tista' tiġi motivata bil-best interest principle, bil-wellbeing u bir-rikkonoxximent li l-Istat għandu r-responsabilità partikolari biex jipprovdi l-ispecial care and assistance.

Din ġiet meħuda mill-United Nations Convention on the Rights of the Child u nħossu li hija l-leitmotif f'dan il-proċess kollu.

Hija r-responsabilità tal-Istat sabiex jekk it-tfal ma jistgħux joqogħdu mal-ġenituri tagħhom, ikun hu li jidħol responsabbli għalihom.

Fuq it-timeframes kellna ħafna konsultazzjoni mas-social worker li kienet fit-tim tagħna biex naraw x'inhu raġonevoli u x'mhuwiex.

It-28 ġurnata diġà qegħdin hemm fil-Care Order's Act, u allura hawnhekk ukoll ma vvintajna xejn iktar oneruż, iktar tal-bidu fejn hemm it-two days u l-emergency.

Jekk hemm tifel li qed juri mġieba li turi li se jqiegħed lilu nnifsu jew lil ħaddieħor f'periklu, allura l-gwardjan se jiġi għalih u jrid jieħu passi immedjati biex it-tifel jiġi mpoġġi x'imkien sikur.

Però jekk lit-tifel titteħidlu l-libertà l-Qorti għandha d-dover li tagħmel follow up.

B'hekk dan it-tifel mhux jitqiegħed x'imkien u jintesa imma jkun hemm care plan apposta għalih.

Aħna qed nissuġġerixxu li din għandha tkun fi ħdan il-Qorti tal-Familja għaliex hija proprju issue tal-familja.

It-tfal u anke l-ġenituri qalu li din hija issue tal-familja u għalhekk qegħdin ngħidu li għandha tkun parti mill-Family Court, però l-imħallfin li jieħdu ħsieb dawn l-affarijiet iridu jieħdu ħsieb biss l-issues marbuta maċ-child protection.

Il-ġurisdizzjoni tal-Qorti għandha tkun esklussiva għal dak li għandu x'jaqsam mal-issue, review, termination and ancillary matters related to child protection orders.

Il-Qorti tista' tawtorizza care order u tara l-implimentazzjoni tagħha.

Il-Qorti tkun ippreseduta minn imħallef imma dan għandu jkun assistit minn żewġ membri taċ-child care advisory group.

Aħna għedna li dan għandu jkollu żewġ advisors, jiġifieri se tkun bejn Qorti u Tribunal.

U dan għednih għaliex ħassejna l-importanza li l-Qorti, fi ħdan il-Family Court, għandu jkollha l-għajnuna li fil-fatt llum għandha.

Dawn in-nies li jkunu ġejjin minn background partikolari jistgħu jgħinu biex il-Qorti tasal għal konklużjoni informata ħafna.

Qed ngħidu wkoll li l-Qorti għandha żżomm l-istess kompożizzjoni.

Mela jekk jiġi tifel quddiemha trid tibqa' issegwi lil dak it-tifel.

Qegħdin nipproponu żewġ imħallfin għax għandna iktar minn 400 care order bħalissa!

Jiġifieri jekk għandek review kull sitt xhur u għandek ukoll l-emergency orders li joħorġu, bl-ewwel bring up isir wara tliet xhur, fiżikament għadna qegħdin nipprovaw inqassmu l-ġranet kif se jaħdmu.

Idealment ikun l-istess imħallef li jara l-istess tfal u mhux darba jarahom imħallef wieħed u darb'oħra jarahom imħallef ieħor.

Dawn l-imħallfin għandhom bżonn taħriġ partikolari biex ikunu jistgħu jagħmlu dan ix-xogħol.

Ix-xhieda tinstemà mill-imħallef u ma jkunx hemm farming out tagħha, jiġifieri t-tifel ma jħossx - kif ilmentaw magħna - li l-imħallef qed jisma' lil xi ħaddieħor u mhux jagħti kas ta' dak li qed jgħid hu.

It-tifel ikollu d-dritt li jinstema' in camera għax forsi ma jħossux komdu li jinstemà l-Qorti.

Qed nissuġġerixxu li jkun hemm sitt membri tal-advisory group, li jistgħu daqqa jkunu ma' imħallef wieħed u daqqa jkunu ma' imħallef ieħor.

Qed ngħidu li għandu jkun hemm sejħa pubblika u dħalna fid-dettall ta' kif għandhom jintagħżlu dawn in-nies tal-advisory group.

Anke l-mod ta' kif issir l-interview tagħhom hija xi ħaġa importanti ħafna għax dawn jistgħu verament jaffettwaw l-andament tal-ġustizzja fir-rigward ta' dawn it-tfal.

Dwar il-proċeduri fil-Qorti għedna li jekk hemm pereżempju tifel li għandu bżonn careorder f'Għawdex, hija l-Qorti li għandha tmur Għawdex u mhux it-tifel jinżel Malta.

Din hija xi ħaġa li lmentaw fuqha t-tfal f'Għawdex għax qalulna li jispiċċaw jitilfu l-iskola biex jidhru quddiem il-bord tat-tfal f'Malta.

Il-mod ta' kif l-imħallef għandu jikkonsulta; għalkemm id-deċiżjoni finali hija tal-imħallef, xorta waħda jrid jagħti kas tal-opinjoni tal-advisors, u fejn ma jaqbilx magħhom irid jispjega għalfejn mhux qed jaqbel magħhom.

Min jieħu sehem fil-proċeduri jista' jibbenefika mill-għajnuna legali u qiegħda nieħu gost li se jkun hemm xi titjib fis-sistema tal-Għajnuna Legali għax f'dan il-każ se jkun hemm bżonn li jingħata legal aid partikolari.

It-tfal se jiġu assenjati awtomatikament avuktat tat-tfal sakemm dawn ma jirrifjutawx din l-offerta.

Is-smiegħ jiġi appuntat fi żmien five working days minn meta tidħol l-applikazzjoni.

U hemm lista ta' nies li għandhom jiġu mistiedna.

Il-Qorti għandha sebat ijiem mid-data tal-ewwel smiegħ u dawn li qed taraw hawnhekk huma t-timeframes li għandha l-Juvenile Court taħt Chapter 287 u taċ-Children and Young Persons Care Orders Board taħt Chapter 285.

Jiġifieri m'aħna nagħmlu xejn spettakolari.

Din tar-records żidniha aħna, fejn qed ngħidu li r-records kollha li għandhom x'jaqsmu maċ-child protection process għandhom jinżammu mill-inqas 25 sena minn mindu t-tifel jagħlaq 18-il sena.

Dak ukoll kien ilment li smajna ħafna fuqu għaliex riedu jkunu jafu jekk għandhomx aċċess għal dak li jkun qed jiġri lilhom.

Iċ-Child Court Services qed nimmaġinawha b'dan il-mod; iċ-child protection u ċ-child advocate semmejnihom diġà u mbagħad għandek iċ-child protection mediator u l-guardian li għadna ma semmejnihomx.

L-ewwel ħaġa hi li għandu jiġi appuntat avukat biex jassisti lit-tfal - dan se jkun iċ-child advocate - sakemm it-tfal ma jkunux iridu mod ieħor.

Jiġi appuntat ukoll guardian li se jieħu ħsieb l-interessi tat-tfal, jiġifieri l-avukat se jieħu ħsieb ix-xewqat tat-tfal u l-guardian se jħares lejn l-interessi tagħhom.

Imbagħad għandek iċ-child protection mediator.

Issa ħalli nispjega ftit għalfejn għamilna dan l-irwol.

Ħafna drabi l-care conferences, illum imsejħin case conferences, jiġu chaired minn social worker u s-social worker jiġi identifikat bħala l-buddy, li qiegħed iżomm ma' naħa jew ma' oħra.

Din il-persuna se tkun kompletament indipendenti u newtrali, u se tipprova tpaċi ż-żewġ naħat.

L-istruttura tal-medjatur diġà teżisti fi ħdan il-Family Court, u kulma għamilna hu li żviluppajniha għaċ-child protection però hija fuq l-istess idea ta' medjatur.

In-notifiki biex ma naħlux il-ħin tal-partijiet se ssir seduta stante bid-data tal-case conferencing u ċ-child protection mediator irid jismagħhom f'dak iż-żmien u jrid jara jistax jasal magħhom jew le.

Hemm lista ta' affarijiet li qed nistennew li ċ-child protection mediator ikollu bħala valuri u kwalifiki.

Il-medjatur irid ikollu l-għajnuna fil-Qorti, jiġifieri aħna qed nimmaġinaw li se jkun hemm clerk tal-Qorti li se jassisti lill-medjatur.

Se jkun hemm diversi affarijiet amministrattivi li jrid jagħmel, speċjalment għall-appuntamenti u l-verbali biex jagħmel kuntatt man-nies, biex jara xi ħlasijiet iridu jsiru u dawn l-affarijiet kollha.

Xi ħaġa importanti għall-medjatur hija li jrid jinforma lill-partijiet li mhux se jittieħed ġurament għax kull ħaġa li tiġi ppreżentata se tingħata lill-Qorti u se tkun il-Qorti li tiddeċiedi x'ġara.

Mela l-mejdatur qiegħed hemm purament biex jgħin lin-nies jaslu għal konklużjoni aċċettabbli għal kull naħa.

Il-guardian irid jiġi appuntat minn panel maħtur mill-Family Court.

Qed ngħidu wkoll li dan għandu jkun imparzjali, matur, li jkollu esperjenza mat-tfal, li jkollu abilità li jikkomunika mat-tfal u jassessjahom, li jipparteċipa fit-taħriġ u li jkun preżenti sabiex jassisti lit-tfal jew jekk it-tfal ma jridux li jkunu preżenti huma, allura jkun hu li jirrappreżentahom.

Hemm ukoll lista ta' affarijiet li qegħdin nistennew li l-dan il-gwardjan jagħmel.

Hemm iċ-child advocate - fejn aħna qed nipproponu li dan għandu jitqiegħed fil-liġi – li għandu jiġi appuntat sabiex jirrapreżenta lit-tfal u li jżomm din ir-relazzjoni ta' avukat u klijent.

Dan se jkollu dawn ir-responsabiltajiet; li jara x'inhuma x-xewqat tat-tfal, li jinformahom bid-drittijiet tagħhom u li jispjegalhom il-proċeduri li jkunu se jittieħdu u li jagħtihom it-taħriġ meħtieġ.

Fil-care conference jista' jkun hemm sensiela ta' persuni.

Aħna niżżilna tmienja, li jidhru ħafna imma l-Qorti tista' tiddeċiedi li ma tinkludihomx kollha.

Jekk espert jiġi mitlub sabiex jagħti informazzjoni lill-Qorti, irid ikun hemm raġuni valida biex dan ma jmurx il-Qorti.

U forsi jkun hemm ukoll xi piena jekk ma jidhirx il-Qorti mingħajr ġustifikazzjoni għax ħafna drabi t-tfal jispiċċaw imorru l-Qorti imma l-proċess ma jkunx jista' jibqa' għaddej.

Mill-outcome tal-care conference għandek żewġ opzjonijiet; jew jiftiehmu fuq il-care plan u f'dak il-każ il-mediator jissottomettih lill-Qorti flimkien mar-rapport u l-affarijiet jibqgħu għaddejjin.

Jew inkella, jekk il-care plan ifalli jew inkella jekk ma jkunx hemm care plan, il-Qorti trid tiddeċiedi hi x'għandu jsir u f'dak il-każ tista' timponi restrizzjonijiet dwar kif jistgħu jiltaqgħu l-ġenituri u t-tfal.

Ovvjament trid tagħti raġuni meta tagħmel hekk.

Din hija xi ħaġa li semmewha t-tfal għax ħafna drabi ma jkunux jafu għala ma jistgħux jaraw lill-ġenituri tagħhom jew lin-nanna jew liz-zija jew lil ħuthom.

Qed ngħidu li din tar-restrizzjonijiet għandha tkun biss meta l-Qorti tkun konvinta li hija ta' detriment għat-tfal.

Ir-review irid isir mhux inqas minn tlitt xhur sakemm mhijiex manifestament fl-aħjar interess tat-tfal.

Għamilna lista tal-affarijiet li għandu jinkludi l-care plan u din ħadniha mill-best practise tas-social workers.

Illum magħna hawn social workers u żgur li dawn huma familjari ma' ħafna mill-affarijiet li niżżilna hawnhekk.

Aħna ħassejna l-bżonn li ninkluduhom ukoll fl-abbozz u qed ngħidu li l-ewwel review għandu jsir fi żmien tlitt xhur però mbagħad, sussegwentement qlibna għal kull sitt xhur li hija l-prassi taċ-Children and Young Persons Advisory Board illum.

Ovvjament jekk jiġri xi ħaġa fi żmien dawk is-sitt xhur wieħed dejjem jista' jitlob li jinstemà qabel dak iż-żmien.

Ir-review għandha tkun faċilitata wkoll mill-medjatur u fejn m'hemmx kontestazzjoni l-Qorti tista' tawtorizza l-implimentazzjoni tar-rakkmandazzjonijiet.

Fejn hemm rakkmandazzjonijiet il-Qorti għandha tismà lil kulħadd u tara hi jekk għandhiex tkompli bihom jew le.

Jista' jkun li dan huwa konċett ġdid li l-Qorti tirrakkmanda li jkun hemm shared responsability, jiġifieri jista' jkun li l-ġenituri iżommu biċċa mir-responsabilità fuq uliedhom u din tiġi bi sħab mal-persuni l-oħra li jkunu se jieħdu ħsieb it-tfal.

Jekk aħna qegħdin nimxu lejn ri-integrazzjoni, mela allura rridu naraw li jkun hemm dan ix-shared parenting.

Jista' jkun ukoll li meta t-tfal ikunu in foster care, u l-foster care ikun ilu għaddej għal aktar minn four care reviews, jiġifieri qed ngħidu 21 xahar, mela hemmhekk għandek il-permanenza u allura l-persuni li jieħdu ħsieb it-tfal jistgħu jitqiesu li qed jieħdu ħsiebhom b'mod permanenti.

Dak ma jfissirx li qed jingħataw parental authority fuq it-tfal.

Fil-fatt aħna speċifikajna x'inhuma l-acts of ordinary and extraordinary administration għat-tfal, jiġifieri jekk it-tifel irid imur għand dentist għal check up dik hija day to day administration imma jekk it-tifel għandu bżonn surgery dik tiġi extraordinary administration.

U f'dawk il-każijiet il-persuna bl-awtorità fuq it-tfal trid tieħu dik id-deċiżjoni, li f'dan il-każ tiġi l-Qorti.

Imma dawk il-persuni with permanent foster care ikollhom iktar leeway.

Kollox huwa spjegat fl-abbozz.

Wieħed jista' jappella minn dak li tgħid il-Qorti u din hija xi ħaġa li llum ma teżistix.

Illum m'hemmx mod ta' kif tista' tappella mill-care orders board.

U allura qed nagħtu mezz kif dan ikun jista' isir u għalhekk qed nissuġġerixxu li jkun hemm a fast track appeal system peress li hawnhekk qed nitkellmu fuq it-tfal.

It-termini kollha qegħdin fuq dik il-lista li qed taraw.

Jista' jkun li l-Qorti tiddeċiedi li t-tifel taħt child protection order jiġi freed for adoption u f'dak il-każ il-persuni li għandhom interess jistgħu jitfgħu l-applikazzjoni tagħhom.

Inti jista' jkollok adoptors li diġà huma identifikati u jista' ma jkollokx.

Il-ġenituri jiġu mgħarrfa bil-proċess tal-adozzjoni li qed jiġi msemmi, u jekk il-ġenituri jaqblu li jkun hemm il-freeing, aħna qed nissuġġerixxi li l-Qorti tirriferi lill-ġenituri għall-councelling, fejn ikollhom session waħda biex jifhmu - b'hekk ma jiġux wara jgħidu li ma fehmux - eżattament il-portata ta' dan il-proċess.

Qabel ma jingħata d-digriet l-imħallef irid ikun ċert u jkun komdu li kulħadd qed jifhem eżattament x'inhu jiġri.

Il-Qorti tista' wkoll tiddeċiedi li minkejja li l-ġenituri ma jridux ikunu kompliċi fil-freeing, kif se mai qiegħda llum il-liġi, xorta waħda tgħid li t-tfal għandhom jiġu adottati.

F'dak il-każ dak li għandhom xi jgħidu t-tfal għandu jingħata attenzjoni kbira.

Qegħdin nissuġġerixxu li l-open adoption tiġi mwessa' u miftuħa daqsxejn aktar billi jista' jkun li jkun hemm kuntatt fiżiku mal-membri tal-familja.

Pereżempju jista' jkun li n-nanna għad għandna interess f'dak li qed jagħmel in-neputi tagħha li ġie adottat ġo familja oħra.

Din mhux suppost li jkollha kuntatt mat-tifel imma huwa ta' ġid għat-tifel li jżomm kuntatt magħha.

U allura aħna qed ngħidu li m'għandniex nagħlqu l-konċett tal-adozzjoni, fejn dak il-bieb ingħalaq kompletament għax jista' jkun li għat-tifel ikun jaqbillu li jżomm ċerta kuntatti.

Dak huwa s-suġġeriment tagħna.

Jista' jkun ukoll li t-tifel iħoss li l-open adoption mhijiex fl-aħjar interess tiegħu.

Dik l-idea setgħet kienet tajba meta huwa kellu għaxar snin imma issa, li għandu 16-il sena qed jinqalgħu ħafna problemi u ntoppi u allura l-Qorti trid tisma' kollox u trid tara jekk għandhiex tittermina dak l-arranġament.

Meta t-tifel jitqiegħed f'out of home care l-Istat għandu din ir-responsabiltà u l-practical responsibility li llum qiegħda f'idejn il-Ministru se timxi f'idejn il-guardian għax xi ħadd irid ikun responsabbli minn dak it-tifel.

Aħna qed ngħidu li għandu jkun il-guardian li jieħu f'idejh din ir-responsabilità.

Dik il-persuna awtorizzata li tagħmel l-atti ordinarji ta' amministrazzjoni, il-Qorti tista' tawtorizzaha sabiex tagħmel ukoll xi atti straordinarji.

U dan jista' isir permezz ta' care plan jew wara applikazzjoni.

Fejn ikun hemm emerġenza ovvjament jistgħu jittieħdu l-passi meħtieġa imma dejjem trid tiġi informata kemm jista' ikun malajr il-Qorti.

Semmejna x'inhuma l-extraordinary acts of administration u dawn jinkludu meta t-tifel ikun se jsiefer barra minn Malta, meta ddaħħlu ġo skola jew inkella meta se tbiddillu l-iskola jew ir-reliġjon tiegħu.

Dawn huma ftit eżempji.

Semmejna r-responsabiltajiet tal-Istat u b'kollox għandna żewġ slides bihom għaliex ridna nuru biċ-ċar x'responsabilità għandu l-Istat lejn dawn it-tfal li għandhom bżonnijiet partikolari ħafna.

Issa nifhem u napprezza li ħafna minnhom jistgħu jkunu ta' piż finanzjarju fuq l-Istat imma in the long term, down the line dawn jagħmlu sens għax naħseb kulħadd jifhem li ħafna drabi dawk it-tfal li joħorġu minn institutional care jkollhom bżonn ta' kura mod ieħor.

U aħna qed nipprovaw nikkreaw sistema li tappoġġjahom mill-bidu.

Niżżilna wkoll x'inhuma r-responsabilitajiet tas-social worker.

Mela ħalli nsemmi fil-qosor x'inhuma l-highlights tal-liġi.

Aħna qed ngħidu li l-care order għandha titneħħa mir-responsabilità tal-Ministru u tmur fi ħdan il-Qorti.

B'hekk ikollna ppjanar aħjar, inforzar aħjar u proċeduri tal-appelli li llum ma jeżistux.

Hemm il-proposta għall-introduzzjoni ta' konċetti totalment ġodda ta' mandatory reporting, child protection register, permanent foster care, freeing for adoption u shared parenting.

Dawk illum mhumiex fil-liġi.

L-għażla ta' iktar minn ordni waħda li tirrispondi għall-bżonnijiet tat-tfal u għall-familji tagħhom.

Għandek ukoll din ir-regulation ta' volontary placements, it-twaqqif ta' child court services li fi ħdanha se jkollha ċ-child protection service, iċ-child advocate, iċ-child protection mediator u l-guardian taħt l-awtorità tal-imħallef, flimkien ma' żewġ professional advisors.

Qed ngħidu li għandu jkun hemm iċ-child assessments centre u c-children's house biex innaqqsu t-trawma fuq it-tfal fil-proċess investigattiv.

Matul dan il-proċess kollu t-tfal huma assigurati drittjiet ta' parteċipazzjoni kif se mai għandhom id-dritt taħt il-Konvenzjoni tal-Ġnus Magħquda.

Il-ġenituri wkoll għandhom id-drittijiet tagħhom rispettati fit-termini tal-European Convention on Human Rights u l-Istat għandu jonora l-committments tiegħu taħt is-CRC.

Din hija l-ewwel darba li l-liġi ġiet imfassla b'mod li qiegħda tirrispondi direttament għall-feedback ta' dawk in-nies li tikkonċernahom b'mod dirett.

U kien għalhekk li bdejna bil-konsultazzjoni.

Il-liġi tipprova turi eżattament min hu responsabbli ta' xiex u toħloq mekkaniżmi għal redress.

Hija rispettuża ħafna għar-regoli tal-ġustizzja u l-obbligazzjonijiet u ċertament se ssaħħaħ dak il-committment tal-Istat biex jagħmel iċ-Children's Act.

Min-naħa tiegħi nirringrazzjakom ta' din l-opportunità sabiex naqsam magħkom iċ-Child Protection Bill.

Issa jekk għandkom bżonn ta' iktar kjarifiki jew rakkmandazzjonijiet tistgħu tgħiduli issa jew inkella tibagħtuli email fuq dak l-indirizz elettroniku li qed taraw hawnhekk.

Grazzi.

THE CHAIRMAN: Grazzi.

Hawn xi mistoqsijiet min-naħa tal-Membri?

L-Onor.

JOE CASSAR: L-ewwelnett nixtieq ngħidlek prosit ta' dan ix-xogħol kollu li għamiltu għaliex naħseb li huwa importanti ħafna.

Jiena xtaqt nagħmillek din il-mistoqsija; il-liġi għandha tħares lejn il-professjonalità u t-taħriġ serju tal-Qorti?

Il-liġi għandha parametri ċari fuq kulmin se jkun qiegħed fil-Qorti, inkluż tal-imħallfin li jridu jkunu mħarrġa f'dan il-qasam tant ikkumplikat?

Bħalma taf tajjeb inti wkoll Dr Farrugia, dawn huma deċiżjonijiet delikati ħafna u qatt ma jkunu plain sailing kif tixtieqhom.

Dan ifisser li jrid ikollok persuni mħarrġa anke f'istituti li jistgħu jħarsu verament dan is-suġġett daqshekk delikat u b'hekk ikollna moħħna mistrieħ anke bħala pajjiż li min qiegħed f'dak il-post, qiegħed hemm verament b'dedikazzjoni.

Nispera li din se tkun qiegħda tiġi kkontemplata fil-liġi.

THE CHAIRMAN: Grazzi.

L-Onor.

PAULA MIFSUD BONNICI: Xtaqt nagħmel żewġ mistoqsijiet żgħar imma qabel xejn nixtieq ngħidlek grazzi ta' dan ir-rapport għaliex verament huwa rapport tajjeb.

Mela aħna qegħdin ngħidu li kull persuna li jkollha suspett li b'xi mod jew ieħor għandha tifel jew tifla li hija suġġetta għal xi forma ta' abbuż, din tista' tagħmel rapport jew lis-CPS jew lill-Pulizija.

Imma x'inhu l-irwol tat-tifel jew tifla?

Qiegħda ngħid hekk għax jista' ikun li jkollok tifel jew tifla li jkunu jixtiequ jagħmlu dan ir-rapport.

Issa milli qiegħda nara l-liġi per se ma tikkontemplax sabiex dak it-tifel jew tifla jkunu jistgħu jagħmlu huma stess dan ir-rapport lis-CPS.

U x'se tkun ir-relazzjoni bejn is-CPS u l-Pulizija?

Ġaladarba rapport jista' jsir kemm lis-CPS u kemm lill-Pulizija, x'se tkun ir-relazzjoni bejniethom?

Jiġifieri jekk persuna tmur tagħmel rapport lill-pulizija, x'se tkun l-ewwel azzjoni li se tkun qiegħda tieħu l-pulizija?

Se tirrapporta hi stess lis-CPS biex is-CPS tieħu l-miżuri jew il-pulizija, għal rasha, tista' tibda bil-proċeduri kif jidhrilha li huwa xieraq?

Kif semmejtu tant tajjeb kemm inti u kemm l-Onor.

Cassar, hawnhekk għandek bżonn li jingħata t-taħriġ.

Jiena nemmen li l-pulizija f'dan ir-rigward għandhom bżonn ta' taħriġ qawwi għax sfortuntament jistgħu jiġu ffaċċjati b'sitwazzjonijiet varji.

Allura x'inhu intiż li jingħata bħala taħriġ lill-pulizija?

THE CHAIRMAN: L-Onor.

JOE CASSAR: Dan huwa suġġett li jekk ma twaqqfunix nibqa' għaddej!

Issa ħalli l-ewwel nagħmel kjarifika 'l għala se nagħmel din il-mistoqsija.

Jien dejjem ikkontendejt li waħda mill-problemi fl-aġenzija Appoġġ hija dik li fi ħdanha għandha ċ-Child Protection Services, li tagħti servizz terapewtiku.

Jiena nemmen li fil-kontest li għandek a flowing of social workers and psychologists li jmorru minn post għal ieħor, in a way hija healthy għax inkella jista' ikollok burnout.

Imma meta għandek Child Protection Services u għandek persuni li qed jagħtu xogħol terapewtiku fl-istess binja u fl-istess qasam, jiena naħseb li dik tista' toħloq diżgwid.

Din żgur li nista' ngħidha mill-esperjenza għax nara tfal u żgħażagħ li jitfixklu meta għandek lil xi ħadd li qiegħed jagħmillek it-terapija, li allura tibda tħossok moħħok mistrieħ miegħu għax tħoss li tista' tafda ċerti affarijiet li ma jistgħux jintużaw kontrik.

Mentri fiċ-Child Protection Services kull ħaġa li tgħid għandhom jittieħdu l-passi fuqha.

Jiena nemmen li għandu jkun hemm differenza bejn iċ-Child Protection bħala investigative body u t-therapeutic services and they should never mingle together, anke bħala ħaddiema.

Fil-mument li ddawwar il-ħaddiema se jkollok nies li jgħaddu għaxar snin u jgħidu ara dak it-tali ħadli lill-ħija!

Dawk huma r-realtaijiet!

Nispera li fil-liġi hemm din il-forma ta' kontemplazzjoni li inti forsi qiegħda tifhimni imma ftit nies kienu fehemu dak li ridt ngħid meta tkellimt fuqha.

DR RUTH FARRUGIA: Se nibda mill-aħħar punt tal-Onor.

Cassar għax verament qegħdin on the same page hawnhekk.

Iva, aħna qed nissuġġerixxu li s-CPS għandu jinqala' kompletament 'il barra mill-Appoġġ u jitqiegħed fil-Qorti għax ma jistax ikun li f'daqqa waħda għandek persuna li qiegħda tagħmel investigazzjoni u mbagħad din issir il-ħabib tiegħek u tipprova tgħinek.

U għalhekk l-abbozz qiegħed jissuġġerixxi proprju dan; li ċ-Child Protection Services jitneħħa mill-Appoġġ u s-social workers ikunu part miċ-Child Court Services.

Se nwieġeb issa fuq il-mistoqsija l-oħra tal-Onor.

Cassar dwar it-taħriġ.

Aħna qed ngħidu li dan għandu jibqa' jingħata l-ħin kollu.

U qed ngħidu li t-taħriġ għandu jingħata wkoll lill-imħallfin.

Kull persuna li se jkollha x'taqsam mat-tfal irid ikollha taħriġ apposta u qed ngħidu li din għandha tkun parti mit-terms of reference tal-job description.

Jekk ma taċċettax li tagħmel it-taħriġ mela tidħolx għaliha.

Semmejt ukoll it-tħassib tagħna li t-tfal jiġu intervistati min-nies li mhumiex sensittivi biżżejjed għall-bżonnijiet ta' dawn it-tfal partikolari.

U għalhekk qed nissuġġerixxu li jintuża dan il-mudell Skandinavu li jissejjaħ Children's House fejn it-tfal jiġu intervistati darba minn persuna li taf x'inhi tagħmel.

Għall-mistoqsija li għamlet l-Onor.

Paula Mifsud Bonnici dwar jekk it-tfal jistgħux jagħmlu rapport irrid ngħid li iva, it-tfal jistgħu jagħmlu huma stess ir-rapport.

Kulħadd jista' jagħmel rapport imma dik is-section tal-mandatory reporting qiegħed għal min jaħdem mat-tfal.

Anke llum tifel jista' jmur jagħmel rapport.

Fl-abbozz qed ngħidu li huwa d-dover ta' dawk li jaħdmu mat-tfal li jagħmlu rapport u jekk ma jagħmluhx se jkun hemm il-konsegwenzi.

In kwantu r-relazzjoni bejn is-CPS u l-pulizija nixtieq nirringrazzjak talli qajjimt din l-issue għax aħna daħħalna l-pulizija fil-kredu peress li llum il-ġurnata ħafna nies jagħmlu riferenza għall-pulizija.

Dik hija d-drawwa u ma nistgħux ma nagħtux kasha.

Idealment imorru direttament għand iċ-Child Protection u għalhekk qed ngħidu li f'każ li jmorru jagħmlu rapport għand il-pulizija, il-pulizija għandhom 24 siegħa ċans - preferibilment inqas – sabiex jirriferu l-każ lis-CPS.

Jekk tgħaddi l-liġi mhux se jibqgħu jieħdu ħsieb il-pulizija imma se jkunu tas-CPS għax huma n-nies imħarrġa fuq kif għandhom jindirizzaw dawn is-sitwazzjonijiet.

THE CHAIRMAN: Ministru ma nafx tridx tagħmel il-conclusion remarks tiegħek?

OWEN BONNICI: Sur President, l-ewwelnett nixtieq nirrinrazzjak talli tajtni l-opportunità sabiex niddiskutu liġi bħal din.

Jiena dejjem għedt li t-tfal huma l-għeżeż ħaġa li għandna fis-soċjetà tagħna u għalhekk l-ewwel ħaġa li rridu niddiskutu hija l-protezzjoni tat-tfal.

Naħseb li din hija l-prijorità ewlenija tagħna.

Semmejna bosta affarijiet, fosthom li jitħaffu l-kawżi, eċċ imma l-protezzjoni tat-tfal hija xi ħaġa fundamentali.

Huwa ta' unur kbir li intom bħala esperti qegħdin tħarsu lejn il-Qorti b'din il-fiduċja.

Ġenwinament ngħid li huwa ta' unur għalina li naħdmu fis-settur ġudizzjarju li minn tant entitajiet li jeżistu, intom dehrilkom li l-aħjar triq li dawn il-proċeduri għandhom jieħdu hija proprju dik tal-Qorti.

U qed ngħid hekk għaliex aħna nafu li minn studji li saru jirriżulta li hemm inqas min-nofs il-poplu li għandu fiduċja fil-Qrati u din hija xi ħaġa li tinkwetana.

Għandek biss 45% tal-poplu li għandu fiduċja fl-isituzzjonijiet tal-Qrati u bħala Gvern, aħna rridu ntellgħuha.

Għalhekk meta naraw esperti tal-livell tagħkom tgħidulna li s-soluzzjoni għalikom hi dik li dak li bħalissa qed isir barra mill-Qorti għandu jittieħed fil-Qorti, żgur li hija xi ħaġa pożittiva.

Irrid ngħid ukoll li mit-taħditiet li kelli ma' Dr Farrugia privatament rriżulta li anke l-ġudikatura ġiet ikkonsultata u tat il-proposti tagħha.

Nafu li l-ġudikatura tiġi kkritikata, issa jien mhux qiegħed hawn biex nagħmilha tal-avukat tal-ġudikanti għax mhuwiex dak l-irwol tiegħi imma rridu nirrikonoxxu wkoll li f'kamp bħal dan il-ġudikatura kkooperat bis-sħiħ magħkom u tat ukoll is-suġġerimenti tagħha.

Naturalment hawnhekk qed naraw abbozz ta' liġi li jitkellem fuq fejn irridu naslu.

Issa t-triq biex tasal fejn tixtieq hija mimlija ostakoli u ovvjament l-arti tagħna hija l-arti tal-possibbli, fejn irridu nagħmlu dak li nixiequ nagħmlu fil-kontest li nafu li m'għandniex but infinit.

Għandna riżorsi limitati u għalhekk irridu nimmassimizzaw ir-riżorsi tagħna.

Jiena naħseb li rridu nimxu lejn dan l-ottimu.

Issa jekk tgħiduli nistgħux naslu hemmhekk mill-ewwel naħseb li r-riżorsi tagħna ma jippermettux dan imma l-fatt li nafu li rridu naslu hemmhekk diġà qed jagħtina l-possibilità li nimmiraw lejn dak ix-xenarju.

Naturalment l-iktar constraint mhuwiex fil-liġi għax il-liġi qiegħda hemmhekk u nista' ngħid li għandkom ħafna ideat tajbin.

Jien personalment naqbel ma' ħafna minnhom u naħseb li m'hemmx punt wieħed li ma qbiltx miegħu.

Naturalment biex timplimenta dan kollu hija storja oħra.

U forsi biex wieħed japprezza ftit x'qed ngħid se nieħu l-opportunità li nispjega x'qed nagħmlu aħna biex nindirizzaw l-issues li hemm.

Issemma l-punt li jkun hemm żewġ imħallfin li jiġu appuntati sabiex jisimgħu dawn it-tip ta' kawżi.

Naturalment kull imħallef jiswa l-flus għaliex dan għandu l-indipendenza u l-imparzjalità garantita mill-Kostituzzjoni.

Issa allaħares ma kienx hekk imma naturalment kollox għandu l-prezz tiegħu.

Fil-fatt kull ġudikant għandu dritt għall-istaff tiegħu li jikkonsistu mix-xufier tal-karozza, il-hall clerk u d-deputat tiegħu.

Ovvjament din ma toħroġ mill-ebda liġi imma kull ġudikant għandu dan il-pakkett.

Jekk tgħodd is-salarji tagħhom issib li fuq żewġ ġudikanti diġà għandek somma konsiderevoli.

Imma dan kollu jfisser li għandna naqtgħu qalbna?

Ifisser li rridu nżommu f'moħħna li hawn dawn l-isfidi li rridu negħlbuhom.

Sfida oħra hija l-ispazju tal-Qorti.

Kif tafu l-Qorti tal-Familja diġà hija żgħira ħafna u din hija xi ħaġa li tinkwetana.

Il-Gvern qiegħed jagħmel in-negozjati sabiex jakkwista proprjetà qrib il-Qorti u b'hekk niksbu aktar spazju.

Naturalment il-flus irridu nużawhom b'responsabilità u għalhekk qegħdin nipprovaw ninnegozjaw prezz tajjeb.

Fil-fatt hemm żewġ proprjetajiet li bdejna ninnegozjaw fuqhom u jidher li se naslu fuq waħda minnhom.

Din il-proprjetà hija viċin ħafna tal-Qorti u allura tagħtina l-opportunità li nirbħu l-ispazju għax kif qegħdin illum il-Qorti tinsab ippakkjata u m'hemmx spazju fejn tikber aktar.

Hemm ukoll diffikultà ta' spazju biex nagħtu l-uffiċini għall-ġudikanti għax jekk se tagħmel żewġ imħallfin trid tagħtihom ukoll l-uffiċini għalihom u għall-ħaddiema tagħhom.

Jekk Alla jrid sa qabel is-sajf - ħalli ma nagħtix timelines li mbagħad inkun marbut magħhom - se niftħu l-Judiciary Buildings fi Strada Stretta, li hija proprjetà li ġiet irrinovata mill-Gvern u li ġiet tiswina aktar minn €1 miljun però se sservi sabiex l-imħallfin tagħna jkollhom uffiċini li jixirqilhom.

Illum hemm sigrieti żgħar ħafna, speċjalment fil-maġistratura.

U allura b'din il-binja l-ġudikanti se jkollhom uffiċini li jixirqilhom fis-soċjetà tal-lum.

Bis-saħħa ta' din il-binja, apparti li se nagħtu aktar dinjità lix-xogħol tal-ġudikatura, se nirbħu wkoll l-ispazju fil-bini prinċipali.

U bis-saħħa ta' dak l-ispazju se nkunu nistgħu nħarsu wkoll lejn l-espansjoni fin-numri tal-ġudikanti.

Kif inhi llum jekk ma nbiddlu xejn, ma nistgħux inżidu n-numri tal- ġudikanti.

Ma nistgħux nagħmlu sigrieti ġodda għax qegħdin full house.

Imma bis-saħħa tal-binja tal-ġudikanti se nirbħu iktar spazju.

Jekk jirnexxielna ninnegozjaw fuq dik il-proprjetà li qiegħda qrib il-Qorti, apparti milli nagħtu spazju lill-ġudikanti u lill-ħaddiema tagħhom, inkunu nistgħu nagħtu wkoll spazju għal awli ġodda.

U allura jkollna iktar flessibilità.

Fuq din tal-awli rrid nistqarr magħkom li huwa ta' dwejjaq kbir għalija li kulħadd jilmenta li m'hemmx biżżejjed awli imma mbagħad jekk immur fis-2.00 p.m. insib kullimkien ċimiterju!

Fuq din irrid nuri d-dispjaċir tiegħi.

Issa mhux qed ngħid li l-kawżi għandhom jibdew fid-9.00 a.m. u jispiċċaw fil-5.00 p.m. għax hemm ukoll imħallfin li jibqgħu jaħdmu għal ħinijiet twal.

Pereżempju din il-ġimgħa kellna każ fejn il-Maġistrat Bugeja baqa' għaddej jisma' il-kawża sas-2.00 a.m..

Imma rridu ngħidu li filwaqt li nilmentaw li m'hemmx biżżejjed awli, donnu dawn l-awli jintużaw part-time.

U allura naħseb li jekk inkunu aktar flessibbli fl-operat tagħna, inkunu nistgħu nużaw l-ispazji li għandna b'mod aħjar.

Hemm ġranet li jintużaw iktar minn ġranet oħra, jiġifieri jekk tmur it-Tnejn u l-Ġimgħa differenti milli jekk tmur it-Tlieta, l-Erbgħa jew il-Ħamis.

Naħseb li b'diskussjoni matura nistgħu noqogħdu bilqiegħda mal-istakeholders ewlenin u forsi nagħmlu timetable aħjar tal-użu tal-awli u jekk qed ngħidu li għandna problemi tal-awli nhar ta' Ħamis u l-għada l-Ġimgħa jkun hemm vojt fl-użu tagħhom, inkunu nistgħu nużawhom sal-massimu tagħhom fiż-żewġ ġranet.

B'hekk biss nistgħu nwettqu dan li qed tipproponi inti Dr Farrugia.

Ovvjament qed ngħid hekk mhux biex naqta' qalb dak li jkun imma biex nuri x'inhuma l-isfidi li għandna quddiemna.

Bl-istess mod huwa tajjeb li nagħtu t-taħriġ lill-ġudikanti però jekk se nagħtuhom it-taħriġ dak il-ħin mhux se jintuża biex jinqatgħu l-kawżi.

Meta nitkellmu fuq l-ippjanar ta' kemm għandna bżonn ġudikanti rridu nagħtu kas ukoll tal-ħin li jridu biex jitħarrġu.

Illum għandna sitwazzjoni fejn hemm il-kawżi li jridu jgħaġġlu iktar u rridu nagħtu aktar input biex jinqatgħu iktar kawżi.

Għalhekk biex nagħtu t-taħriġ kif suppost irridu ndaħħlu wkoll dak il-fattur fl-ippjanar li nagħmlu dwar il-qtugħ tal-kawżi.

Dr Farrugia pproponiet li jkun hemm żewġ imħallfin speċjalizzati fil-protezzjoni tat-tfal.

Naturalment l-ispeċjalizzazzjoni hija ideali imma din ukoll għandha l-ispejjeż tagħha għax il-fatt li inti qed tispeċjalizza f'settur ifisser li lill-pajjiż se tiswilu l-flus.

Din hija xi ħaġa tajba u l' hemm irridu mmorru għax għadna ftit lura imma jekk Alla jrid, jekk nibqgħu sejrin bil-pass li sejrin bih naslu wkoll.

B'hekk l-ispeċjalizzazzjoni ma tkunx biss fis-settur soċjali imma tkun ukoll f'oqsma bħal-liġi marittima u l-patents.

Għaliex le?

Għaliex m'għandniex naslu eventwalment biex ikollna qorti tal-kummerċ?

Għadna qegħdin f'dik il-fażi fejn qed nibnu l-pedamenti.

Bdejna nibnu l-pedament u rridu naslu f'dak il-livell ħalli nkomplu nibnu fuqu.

Essenzjalment jiena naħseb li kollox idur ma' xulxin u hemm bżonn li ndaħħlu konċetti ġodda fl-operat tagħna.

Allura jekk pereżempju għandna dawn il-proposti, huwa possibbli li s-smiegħ ta' dawn il-kawżi jsir f'post iktar 'il bogħod mill-Qorti?

Qed nagħmel din il-mistoqsija.

Jekk jiġri hekk se jkollna l-appoġġ tal-istakeholders ewlenin biex forsi anke s-seduti jibdew jinstemgħu fl-4.00 p.m. għax l-urġenza hekk titlob?

Se jkollna l-appoġġ tal-istakeholders biex dan isir?

Qiegħed nagħmel dawn il-mistoqsijiet sabiex nistimula dibattitu f'dan is-settur u nirriflettu dwar il-ħtieġa li jekk se nagħtu termini qosra u nippretendu li l-liġi tapplika b'mod spedjenti, l-istakeholders iridu japprezzaw ukoll u jridu jkunu aktar flessibbli fix-xogħol tagħhom.

Irridu bidla kulturali sabiex naslu f'dak il-livell u jekk inti għandek digriet li trid tagħtih f'numru ta' ġranet bilfors li trid tbiddel il-prattiċi tax-xogħol.

U allura j'alla li f'oqsma delikati bħalma hu dak tat-tfal ikun hemm qbil sabiex ċerti prattiċi jinbidlu.

Issa jien bħala Ministru ma nistax nordna lill-membri tal-ġudikatura fi x'ħin jaħdmu, u alla ħares ikolli dak id-dritt.

Għaldaqstant irridu nidħlu f'taħdidiet kordjali - kif dejjem kien hemm għax dejjem kelli taħdidiet eċċellenti mal-membri tal-ġudikatura – ħalli naslu f'dak il-livell.

Biex nikkonkludi rrid ngħid li dak li qiegħda tgħid Dr Farrugia jippreżenta sfida, kemm mil-lat ta' liġi u kemm mil-lat tal-istruttura tal-Qorti li trid tagħti s-soluzzjoni biex dawn isiru.

U hija sfida wkoll sabiex inbiddlu ċerti prattiċi li jekk mhux se jinbidlu se jibqgħu biss fuq il-karta.

Jekk aħna qed ngħidu li każ irid jinstema' malajr u jispiċċa malajr, dak ifisser li jekk hemm bżonn is-seduti jibqgħu sejrin wara l-ħin li llum imdorrijin bihom.

Nistgħu naslu bħala pajjiż sabiex nagħmlu hekk almenu f'dan il-qasam?

Ejjew ninsew il-ġlied fuq l-għelieqi u l-proprjetajiet, imma fuq dawn kapaċi bħala pajjiż naslu sabiex inbiddlu ċerti prattiċi?

U napprezza ħafna jekk inti, Dr Farrugia tgħinni biex fit-taħdidiet tiegħek mal-istakeholders, apparti r-riformi li hawn fuq din il-liġi, tgħin ukoll biex ikun hemm riformi fil-mod ta' kif naħdmu ħalli dawn l-affarijiet jitwettqu bis-serjetà.

Nirringrazzjak.

THE CHAIRMAN: Grazzi Ministru.

Insejjaħ lil Dr Farrugia biex tagħmel l-aħħar kummenti tagħha.

DR RUTH FARRUGIA: Ministru nirringrazzjak ta' dan il-feedback għax naħseb li hija verament kritika kostruttiva u din napprezzaha ħafna.

Xtaqt ngħidlek li l-fiduċja li bħala team għandna fil-Qorti mhijiex biss tagħna imma ħarġet ukoll mill-konsultazzjoni li għamilna.

In-nies li kkonsultajna magħhom ma kenux parti mill-persentaġġ li semmejt inti għax dawn qed jistennew xi ħaġa oħra mis-sistema li għandhom bħalissa u dik ix-xi ħaġa qed ifittxuha fil-Qorti.

Huma jaħsbu li l-ġustizzja għalihom tista' tiġi mill-Qorti u aħna ħadna gost biha u għalhekk aħna fiduċjuzi.

Dwar il-post m'hemmx għalfejn li l-binja tkun il-Belt.

Fil-fatt illum iċ-Children and Young Persons Advisory Board jiltaqà St Venera.

Tkun xi ħaġa sabiħa li jkun il-Belt għax l-istrutturi kollha tal-Qorti diġà qegħdin il-Belt imma mhijiex xi ħaġa sine qua non.

Dwar il-ħinijiet irrid ngħid li wieħed mis-suġġerimenti kien proprju dak li s-seduti jsiru fil-ħin meta t-tfal jispiċċaw mill-iskola għaliex l-għan kollu tal-liġi hi li din iddur madwar il-bżonnijiet tat-tfal.

Fil-konsultazzjoni t-tfal tgħidx kemm ilmentaw għaliex jispiċċaw jaħlu ġurnata skola biex imorru quddiem il-bord.

Għalhekk din trid tkun Qorti partikolari ħafna.

Pereżempju hemm pajjiżi Nordiċi li għandhom ġurnata waħda fil-ġimgħa li jiddedikaw nofstanhar għat-tfal biss.

B'hekk ma jkunx hemm kawżi tal-kbar biex it-tfal ma jidħlux f'ambjent fejn jaraw il-kbar jiġġieldu.

Mela l-kawżi li jikkonċernaw lit-tfal biss isiru darba nofstanhar fil-ġimgħa.

Din żgur ma tqumx iktar flus imma hija kwestjoni ta' timetabling.

Jekk l-Erbgħa wara nofsinhar jew it-Tnejn wara nofsinhar hemm il-vojt, mela dakinhar jinstemgħu dawn il-kawżi.

Naħseb li b'rieda tajba hemm ħafna affarijiet li jistgħu jsiru.

Jiena napprezza li hemm l-ispejjeż involuti f'dak li ssuġġerejna però waħda mill-affarijiet li ddeċidejna qabel ma bdejna nabbozzaw kienet dik li aħna rridu nipprovaw inraqqgħu biex nagħmlu abbozz li jista' jgħaddi jew inkella rridu nagħmlu abbozz kif jixraq lit-tfal?

U ddeċidejna li nagħmlu tal-aħħar.

Dik hi l-ispjegazzjoni u naf li inti Ministru tifhimha ħafna u li kieku kellek il-miljuni li hemm bżonn kont tagħtihomlna.

Grazzi.

THE CHAIRMAN: Grazzi Dr Farrugia lilek u lit-team tiegħek.

Grazzi lil kulħadd u għal-lum nistgħu naġġornaw din il-laqgħa.

Nirringrazzjakom.

Fid-7:51 p.m. il-Kumitat aġġorna għal data li għandha titħabbar iktar tard.

Proceedings, agenda, minutes and transcripts of the parliamentary committees fam


KUMITAT PERMANENTI DWAR L-AFFARIJIET tal-Familja

LAQGĦA NRU 05

It-Tlieta, 03 ta' Ġunju 2014

Il-Kumitat Permanenti dwar l-Affarijiet tal-Familja ltaqa' fil-Palazz, il-Belt Valletta, fis-6.38 p.m.

L-Onor.

PREŻENTI: L-Onor.

Joe Cassar u l-Onor.

Għal din il-laqgħa kien preżenti l-Ministru tal-Ġustizzja, Kultura u Gvern Lokali, l-Onor.

Il-President tal-Kumitat qal it-talba.

Il-Minuti tal-Laqgħa Nru 04 li saret nhar it-Tnejn 24 ta' Marzu, 2014, ġew konfermati.

Dok 002 - Email datata 03 ta' Ġunju, 2014 mibgħuta lill-Kumitat Permanenti dwar il-Familja mis-Segretarju tal-European and Foreign Affairs Committee dwar talba ta' laqgħa konġunta bejn dawn il-Kumitati flimkien mal-Israeli Knesset Delegation li se tkun f'pajjiżna bejn l-17 u d-19 ta' Ġunju, 2014.

Dr Ruth Farrugia (Chairperson for the National Commission for Child Policy and Strategy) ressqet il-preżentazzjoni tagħha dwar dan is-suġġett.

Spjegat kif f'Lulju tas-sena li għaddiet il-Ministru tal-Familja u s-Solidarjetà Soċjali kienet waqqfet kummissjoni nazzjonali għall-iżvilupp tal-politika u l-istrateġija għat-tfal.

Parti mix-xogħol ta' din il-kummissjoni kien proprju dak li tħejji abbozz ta' liġi dwar it-tfal.

Ix-xogħol fuq id-drafting ta' din il-liġi beda f'Awwissu 2013.

L-idea kienet li ssir konsultazzjoni wiesgħa kemm jista' jkun ma' dawk li jużaw il-liġi kif inhi llum biex jinħoloq abbozz aktar idoneu għaż-żmien tal-lum.

Fit-13 ta' April 2014 ġie ppreżentat dan l-abbozz u mqiegħed fuq il-Mejda tal-Kamra.

Il-Membri preżenti, kif ukoll il-Ministru Bonnici għamlu diversi mistoqsijiet lil Dr Farrugia dwar id-drafting ta' din il-liġi.

Min-naħa tagħha Dr Farrugia ppreżentat lill-Kumitat dawn id-dokumenti;

Wara kien hemm diskussjoni.

Fit-7:51 p.m. il-Kumitat aġġorna għal data li għandha titħabbar iktar tard.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT PERMANENTI DWAR IS-SAĦĦA

AVVIŻ

Laqgħa Nru 3

L-Erbgħa, 4 ta' Ġunju 2014 fis-6:30 p.m.

L-Onor.

Etienne Grech, President tal-Kumitat Permanenti dwar is-Saħħa, javża li l-Kumitat se jiltaqa' nhar l-Erbgħa, 4 ta' Ġunju 2014 fis-6:30 p.m. filKamra tal-Kumitati fil-Palazz, il-Belt, b'din l-aġenda:

Konferma tal-Minuti.

Preżentazzjoni minn Dr. Christopher Barbara, Clinical Chairman fid-Dipartiment tal-Patoloġija.

Affarjiet oħra.